Subject: Ren Jian Ci Hua (07)

From: <[email-masked]>
Date: Sun, 11 Jul 1993 11:32:54 CDT

人间词话              王国维

                            十六

    词人者，不失其赤子之心者也。故生于深宫之中，长于妇人之
手，是后主为人君所短处，亦即为词人所长处。

                            十七

    客观之诗人，不可不多阅世。阅世愈深，则材料愈丰富，愈变化，
＜＜水浒传＞＞、＜＜红楼梦＞＞之作者是也。主观之诗人，不必多
阅世。阅世愈浅，则性情愈真，李后主是也。

                            十八

    尼采谓：“一切文学，余爱以血书者。”后主之词，真所谓以血书
者也。宋道君皇帝【燕山亭】词（１）亦略似之。然道君不过自道生世
之戚，后主则俨有释迦基督担荷人类罪恶之意，其大小固不同矣。

    （１）宋徽宗【燕山亭】（北行见杏花）：“裁翦冰绡，轻叠数重，
          淡著燕脂匀注。新样靓妆，艳溢香融，羞杀蕊珠宫女。易得
          凋零，更多少无情风雨。愁苦。闲院落凄凉，几番春暮。凭
          寄离恨重重，这双燕何曾，会人言语。天遥地远，万水千山，
          知他故宫何处？怎不思量？除梦里有时曾去。无据。和梦也、
          新来不做。”